 POLAZAK U PRVI RAZRED

Polazak u prvi razred osnovne škole velik je događaj za cijelu obitelj: u prvom redu za budućeg učenika, ali i njegove roditelje te članove šire obitelji. Prije upisa u prvi razred roditelji si obično postavljaju pitanje hoće li im dijete moći ispuniti sve zadaće koje škola od njega traži i je li za sve te izazove spremno. Polaskom u školu djeca ulaze u sredinu u kojoj će u krugu vršnjaka i u okvirima koje definira društvo razvijati, provjeravati i pokazivati različite svoje sposobnosti i osobine.

Prema Pravilniku o upisu djece u osnovnu školu u Republici Hrvatskoj, školski obveznici su sva djeca koja do 1. travnja, tekuće kalendarske godine, napune 6 godina. Dakle, za školu je spremno svako dijete u dobi između 6 i 7 godina koje je tjelesno i motorički, spoznajno, govorno, emocionalno i socijalno zrelo. Pritom treba napomenuti kako se, na zahtjev roditelja, u prvi razred osnovne škole mogu upisati i mlađa djeca. Slično tome, neka druga djeca mogu dobiti odgodu škole privremeno ili za najviše jednu školsku godinu, no za to moraju postojati opravdani razlozi također utvrđeni navedenim Pravilnikom.

Prije polaska u školu, provodi se **psihologijsko testiranje** za svu djecu koja su školski obveznici. Psihologijsko testiranje obavlja školski psiholog. U tu svrhu najčešće se koristi Test spremnosti za školu, koji ispituje sposobnosti i znanja koja su temelj za uspješno učenje na početku školovanja. Točnije, ispituje sposobnosti vidne diskriminacije, grafomotoričku sposobnost precrtavanja likova, poznavanja tzv. svakodnevnih činjenica i pojmova, sposobnosti okulomotoričke koordinacije i fine motorike te prebrojavanja i problemskih zadataka različite složenosti. Nadalje, psiholog provodi i individualni razgovor s djetetom u kojem nastoji saznati koliko je dijete upoznato s nekim općim informacijama o sebi (imenima i zanimanjima roditelja, adresom stanovanja i sl.), kakva mu je orijentacija u prostoru i vremenu, sposobnost klasifikacije i razvrstavanja predmeta, sposobnost opažanja i promatranja, govorne sposobnosti i bogatstvo rječnika, slova, brojke te koliko je uopće upoznato s onim što ga očekuje u školi i veseli li se školi.

Škola pred dijete postavlja nove zadatke i radne navike kojih u vrtiću nije bilo. Da bi što bolje i spremnije odgovorilo tim zahtjevima, vrlo je važno da dijete bude spremno u tjelesnom, intelektualnom i socioemocionalnom smislu. Pod tjelesnom razvijenošću smatra se  dobro zdravstveno stanje djeteta, prosječna visina i težina, dobro funkcioniranje osjetnog aparata, razvijena fina motorika.

**Tjelesnu  spremnost djeteta ispituje liječnik**:

* Funkcioniraju li normalno osjetni organi (vid, sluh), te je potrebna uz korekcija (naočale, slušni aparatić).
* Provjerava se je li dovoljno razvijena tjelesna muskulatura koja djetetu omogućava kretanje, stajanje i sjedenje bez teškoća, kao i izdržavanje novih tjelesnih napora poput nošenja školske torbe, pješačenja do škole i mirnog sjedenja u školskoj klupi.
* Jesu li razvijene navike hranjenja i kontrole organa za izlučivanje.

Dobar razvoj fine motorike neobično je važan za uspješno savladavanje školskih obveza, ponajprije pisanja. Intelektualna razvijenost podrazumijeva sposobnost zadržavanja pažnje na djetetu zanimljivom sadržaju 15 - 30 minuta, sposobnost zapamćivanja složenijih sadržaja, mogućnost prepričavanja kraćih događaja ili priča u pravilnom slijedu.

Emocionalno-socijalna razvijenost podrazumijeva spremnost djeteta na odvajanje od roditelja i komunikaciju s drugim osobama, izražavanje osjećaja na društveno prihvatljiv način, sposobnost suosjećanja s drugima, suradnju s vršnjacima i uključivanje te aktivno sudjelovanje u grupnoj igri, izvršavanje odgovornijih zadataka i obaveza, primjerice odlazak u obližnju trgovinu.